## Pravilnik o mjeriteljskim zahtjevima za mjerila duljine za mjerenje razine tekućine odnosno visine praznog prostora u spremnicima koji se upotrebljavaju za mjerenje obujma

### NN 111/1997 (22.10.1997.), Pravilnik o mjeriteljskim zahtjevima za mjerila duljine za mjerenje razine tekućine odnosno visine praznog prostora u spremnicima koji se upotrebljavaju za mjerenje obujma

# **DRŽAVNI ZAVOD ZA NORMIZACIJU I MJERITELJSTVO**

Na temelju članka 22. Zakona o mjeriteljskoj djelatnosti ("Narodne
novine" broj 11/94), ravnatelj Državnog zavoda za normizaciju i mjeriteljstvo
donosi

## **PRAVILNIK**

### **O MJERITELJSKIM ZAHTJEVIMA ZA MJERILA DULJINE ZA MJERENJE RAZINE TEKUĆINE ODNOSNO VISINE PRAZNOG PROSTORA U SPREMNICIMA KOJI SE UPOTREBLJAVAJU ZA MJERENJE OBUJMA**

I. OPĆE ODREDBE

Članak 1.

Ovim se pravilnikom propisuju mjeriteljski zahtjevi kojima moraju udovoljavati
mjerila duljine koja se upotrebljavaju za mjerenje razine tekućine odnosno
visine praznog prostora u spremnicima koji se upotrebljavaju za mjerenje
obujma (u daljnjem tekstu spremnici) i to mjerne letve (viseće mjerne letve
i stajaće mjerne letve), mjerne trake s viskom i mjerna ravnala (u daljnjem
tekstu mjerila duljine) te žigosanje mjerila duljine.

Članak 2.

Mjerila duljine moraju udovoljavati mjeriteljskim zahtjevima propisanim
u članku 3. stavku 1., člancima 4. i 5., članku 6. stavcima 1. i 2., člancima
7., 8., 9., 18. i 22. Pravilnika o mjeriteljskim zahtjevima za mjerila
duljine opće namjene ("Narodne novine" broj 69/97).

Članak 3.

U smislu ovog pravilnika smatra se da je:

1. mjerna letva - kruto mjerilo duljine

2. mjerna traka s viskom - savitljivo mjerilo duljine s mjernom trakom
na namatanje s viskom, čija težina zateže mjernu traku uspravno prema dolje

3. mjerno ravnalo - kruto mjerilo duljine koje je pričvršćeno za spremnik
u uspravnom položaju; ako je mjerno ravnalo pričvršćeno za spremnik s njegove
vanjske strane, mora biti postavljeno uz pokazno staklo ili pokaznu cijev
spremnika

4. pokazno staklo - dio spremnika u kojem se neposredno pokazuje razina
tekućine u spremniku

5. pokazna cijev - dio spremnika u kojemu se posredno, zakonom spojenih
posuda, pokazuje razina tekućine u spremniku

6. mjerna cijev - dio spremnika u kojemu se provodi mjerenje razine
tekućine odnosno visine praznog prostora u spremnicima

7. zaštitna ploča - ploča vodoravno postavljena i učvršćena za spremnik
u ravnini njegova dna, a upotrebljava se kao početna temeljna oznaka kod
mjerenja razine tekućine u spremniku sa stajaćom mjernom letvom ili mjernom
trakom s viskom

8. početna temeljna oznaka - oznaka ili dio spremnika pri njegovu dnu
ili vrhu, od koje se počinje mjeriti razina tekućine ili visina praznog
prostora u spremniku

9. tablica obujma (ovjerna tablica) - tablica s utvrđenim vrijednostima
obujma tekućine u spremniku za svaki centimetar visine stupca tekućine.

II. GRADIVA

Članak 4.

Mjerna letva mora biti izrađena od gradiva koje ne iskri (aluminij,
bakar i njihove slitine) ako se upotrebljava za mjerenje razine tekućih
goriva u spremnicima.

Mjerna letva mora biti izrađena od gradiva otpornog na koroziju i neškodljivog
za ljudsko zdravlje (tvrdo drvo, nehrđajući čelik i aluminij) ako se upotrebljava
za mjerenje razine piva, octa, mlijeka i slično.

Članak 5.

Mjerna traka s viskom mora biti izrađena tako da je mjerna traka izrađena
od čelika, a visak od bakra ili bakrene slitine, dostatne tvrdoće da se
pri uporabi ne ošteti.

Uz mjernu traku s viskom mora biti dano pismeno upozorenje o mjerama
sigurnosti zbog opasnosti od statičkog elektriciteta te od iskrenja.

Članak 6.

Mjerno ravnalo mora biti izrađeno od čvrstog gradiva prikladnog svrsi
kojoj je namijenjeno.

III. GRADNJA

Članak 7.

Mjerna letva mora biti izrađena iz jednog dijela, poprečnog presjeka
oblika kvadrata, pravokutnika ili kruga i može biti ispunjena ili šuplja.

Viseća mjerna letva može imati poprečnu letvicu ili kuku pomoću koje
se postavlja na gornji rub mjerne cijevi ili neki drugi dio spremnika koji
se upotrebljava kao početna temeljna oznaka.

Stajaća mjerna letva može imati označenu crtu koja se poklapa s gornjim
rubom mjerne cijevi kad krajnja ploha, koja je početne temeljna oznaka
ljestvice te mjerne letve, dotiče dno spremnika ili zaštitnu ploču.

Stajaća mjerna letva, koja se stalno nalazi u mjernoj cijevi, može biti
takve gradnje i tako postavljena da je gornji rub te letve u istoj ravnini
s rubom mjerne cijevi.

Članak 8.

Mjerno ravnalo može biti izrađeno iz jednog dijela ili iz više dijelova.

Članak 9.

Kod mjerne trake s viskom veza mjerne trake i viska može biti čvršća
ili gibljiva (zglobna).

IV. LJESTVICA

Članak 10.

Mjerna letva i mjerno ravnalo moraju imati ljestvicu označenu u zakonitim
mjernim jedinicama duljine ili zakonitim mjernim jedinicama obujma.

Mjerna traka s viskom mora imati ljestvicu označenu u zakonitim mjernim
jedinicama duljine.

Vrijednost podjeljka ljestvice iz stavka 1. i 2. ovog članka mora biti
jednaka duž cijele ljestvice.

Članak 11.

Vrijednost podjeljka ljestvice označene u zakonitim mjernim jedinicama
duljine na mjernoj letvi i mjernom ravnalu mora biti 1 mm, 0,5 cm ili 1
cm.

Vrijednost podjeljka ljestvice označene u zakonitim mjernim jedinicama
duljine na mjernoj traci s viskom mora biti 1 mm.

Nazivna duljina mjerila duljine s ljestvicom označenom u zakonitim mjernim
jedinicama duljine treba biti manja ili jednaka od:

1. 1,5 m - na visećoj mjernoj letvi

2. 5 m - na stajaćoj mjernoj letvi.

Članak 12.

Vrijednost podjeljka ljestvice označene u zakonitim mjernim jedinicama
obujma na mjernoj letvi i mjernom ravnalu mora biti 1 dm3 (1 L), 100 dm3
(1 hL), 1 m3 ili 2, 5, 10, 20, 50 puta veća.

Duljina podjeljka (razmak između dviju uzastopnih oznaka na ljestvici
mjeren duž iste crte kao i duljina ljestvice) ljestvice označene u zakonitim
mjernim jedinicama obujma na mjerilima duljine, treba biti od 4 mm do 10
mm kod najvećeg poprečnog presjeka spremnika.

Na drvenoj mjernoj letvi s ljestvicom označenom u zakonitim mjernim
jedinicama obujma, duljina podjeljka smije biti veća od vrijednosti iz
stavka 2. ovog članka.

Članak 13.

Stajaća mjerna letva, mjerna traka s viskom i mjerno ravnalo, s ljestvicom
označenom u zakonitim mjernim jedinicama duljine, mogu se upotrebljavati
za mjerenje razine tekućine odnosno visine praznog prostora bilo kojeg
spremnika.

Mjerna letva i mjerno ravnalo s ljestvicom označenom u zakonitim mjernim
jedinicama obujma, te viseća mjerna letva s ljestvicom označenom u zakonitim
mjernim jedinicama duljine, smiju se upotrebljavati za mjerenje razine
tekućine odnosno visine praznog prostora samo kod spremnika za koje je
izrađena njihova ljestvica.

Članak 14.

Obrojčivanje ljestvice na mjerilima duljine s ljestvicom označenom u
zakonitim mjernim jedinicama duljine mora biti sukladno članku 10. stavcima
1., 2., 3., 4., 5., 6., 7. i 9. Pravilnika o mjeriteljskim zahtjevima za
mjerila duljine opće namjene.

Članak 15.

Obrojčivanje ljestvice na mjerilima duljine s ljestvicom označenom u
zakonitim mjernim jedinicama obujma mora biti sukladno članku 10. stavcima
1., 2., 3., 4. i 9. Pravilnika o mjeriteljskim zahtjevima za mjerila duljine
opće namjene, a iza svake temeljne brojčane oznake ili posebno, mora biti
napisana oznaka zakonite mjerne jedinice obujma.

V. NATPISI I OZNAKE

Članak 16.

Mjerila duljine s ljestvicom označenom u zakonitim mjernim jedinicama
duljine moraju imati natpise i oznake propisane u članku 11. i članku 12.
stavku 1., stavku 2. točkama 1. i 2. i stavcima 3. i 5. Pravilnika o mjeriteljskim
zahtjevima za mjerila duljine opće namjene.

Na mjernom ravnalu s ljestvicom označenom u zakonitim mjernim jedinicama
duljine i mjernoj traci s viskom svi natpisi i oznake iz stavka 1. ovog
članka trebaju biti na početku ljestvice, a na mjernoj letvi s ljestvicom
označenom u zakonitim mjernim jedinicama duljine, svi natpisi i oznake
iz stavka 1. ovog članka trebaju biti na kraju ljestvice iza zadnje crte.

Članak 17.

Mjerila duljine s ljestvicom označenom u zakonitim mjernim jedinicama
obujma, moraju imati natpise i oznake propisane u članku 16. stavku 1.
ovog pravilnika te oznaku i registarski broj spremnika za koji se smiju
upotrebljavati.

VI. RAZRED TOČNOSTI

Članak 18

Mjerila duljine razvrstavaju se u razrede točnosti I, II i III.

Mjerila duljine koja se upotrebljavaju za mjerenje razine tekućih goriva
u spremnicima, razvrstavaju se u razrede točnosti I. i II.

VII. NAJVEĆA DOPUŠTENA POGREŠKA

Članak 19.

Najveća dopuštena pogreška u duljini izređu dviju neuzastopnih oznaka
ljestvice mjerila duljine s ljestvicom označenom u zakonitim mjernim jedinicama
duljine tijekom prve ovjere, ponovne ovjere i tijekom uporabe toga mjerila
duljine utvrđuje se izrazom:

DL = a + b ¤
L, u milimetrima, gdje je

L - vrijednost promatrane duljine, zaokružena na sljedeći cijeli broj
metara

a i b - koeficijenti čije su vrijednosti, ovisno o razredu točnosti
u koji je mjerilo duljine razvrstano, utvrđene u tablici 1 stavka 2. ovog
članka.

Ako je krajnji podjeljak ljestvice ograničen ravninom, tada se najveća
dopuštena pogreška za bilo koju duljinu, koja uključuje taj podjeljak ljestvice,
povećava za vrijednost koeficijenta c, utvrđenu u tablici 1, ovisno o razredu
točnosti u koji je mjerilo duljine razvrstano.

```
Tablica 1: Vrijednosti koeficijenata a, b i c, ovisno o razredu točnosti u koji je mjerilo duljine
```

```
razvrstano
```

```
Razred točnosti       a, mm      b      c, mm
I                       0,1    1x10-4    0,1
II                      0,3    2x10-4    0,2
III                     0,6    4x10-4    0,3

Tablica 2: Najveća dopuštena pogreška podjeljka i najveća dopuštena razlika u duljini dvaju
```

```
uzastopnih podjeljaka ovisno o razredu točnosti u koji je mjerilo duljine razvrstano
```

```
Duljina podjeljka     Najveća dopuštena pogreška i najveća
      (p)             dopuštena razlika u mm, za razred točnosti
                        I            II              III
P < 1 mm                0,1          0,2             0,3
1 mm < p < 1 cm         0,2          0,4             0,6
1 cm < p < 1 dm         0,3          0,5             0,9
```

Najveća dopuštena pogreška podjeljka i najveća dopuštena razlika
u duljini dvaju uzastopnih podjeljaka, ovisno o razredu točnosti u kojoj
je merilo duljine razvrstano, utvrđene su u tablici 2.

Članak 20.

Najveća dopuštena pogreška mjerila duljine s ljestvicom označenom u
zakonitim mjernim jedinicama obujma i najveća dopuštena pogreška vrijednosti
u tablici obujma, mogu se mijenjati ovisno o mjernoj nesigurnosti pri određivanju
obujma spremnika.

Mjerna nesigurnost iz stavka 1. ovog članka mora biti takva da pogreške
pri određivanju obujma budu manje od 0,5% mjernog obujma, a pogreške pri
određivanju obujma koji je jednak ili manji od najmanjeg obujma, budu manje
od 0,5% toga najmanjeg obujma, pri čemu je najmanji obujam određen kao
umnožak ploštine najvećeg vodoravnog presjeka spremnika i razine tekućine
od 200 mm.

VIII. REFERENCIJSKI UVJETI

Članak 21.

Najveća dopuštena pogreška utvrđuje se u referencijskim uvjetima propisanim
u članku 15. Pravilnika o mjeriteljskim zahtjevima za mjerila duljine opće
namjene.

IX. ŽIGOSANJE

Članak 22.

Mjerila duljine koja udovoljavaju mjeriteljskim zahtjevima propisanim
ovim pravilnikom žigošu se osnovnim i godišnjim žigom.

Na stajaću mjernu letvu stavlja se osnovni žig na ove njezine dijelove:

1. početak mjerne letve (čep)

2. iza zadnje crte ljestvice

3. uz crtu odnosno plohu koja se poklapa s gornjim rubom mjerne cijevi

4. mjesto veze čepa s osnovnim dijelom mjerne letve.

Na viseću mjernu letvu stavlja se osnovni žig na ove njezine dijelove:

1. početak ljestvice

2. iza zadnje crte ljestvice

3. glave zakovica koje povezuju poprečnu letvicu s mjernom letvom.

Na mjerne letve iz stavka 2. i 3. ovog članka stavlja se godišnji žig
iza zadnje crte ljestvice uz osnovni žig.

Članak 23.

Na mjernu traku s viskom stavlja se osnovni žig na ove njezine dijelove:

1. početni dio viska

2. mjesto veze viska s mjernom trakom

3. mjesta na kojima se može promijeniti mjera duljine

Na mjernu traku s viskom iz stavka 1. ovog članka stavlja se godišnji
žig na mjesto veze viska s mjernom trakom.

Članak 24.

Na mjerno ravnalo stavlja se osnovni žig na ove njegove dijelove:

1. u blizini prve i zadnje crte ljestvice

2. na početak i kraj svakog pojedinog dijela mjernog ravnala ako je
ono izrađeno iz više dijelova

3. na mjesta i na način koji osigurava stalan položaj mjernog ravnala
u odnosu prema spremniku.

Na mjerno ravnalo iz stavka 1. ovog članka stavlja se godišnji žig u
blizini zadnje crte ljestvice.

X. PRIJELAZNE I ZAVRŠNE ODREDBE

Članak 25.

Danom stupanja na snagu ovog pravilnika prestaje vrijediti Pravilnik
o metrološkim uvjetima za mjerila duljine koja služe za mjerenje visine
stupca tekućine odnosno visine praznog prostora u skladišnim transportnim
posudama ("Narodne novine" broj 53/91).

Članak 26.

Ovaj pravilnik stupa na snagu osmog dana od dana objave u "Narodnim
novinama".

Klasa: 011-02/97-03/11
Urbroj: 558-03/1-97-1
Zagreb, 3. listopada 1997.

Ravnatelj
Državnog zavoda za normizaciju
i mjeriteljstvo **dr. sc. Jakša Topić, dipl. ing.,** v. r.

Pravilnik, NN 111/1997-1673